বিহার নির্বাচন ২০২৫: প্রথম দফায় নির্বিঘ্নে ভোট, সকাল ১১টা পর্যন্ত ভোট পড়েছে ২৭.৬৫%

ওয়েব ডেস্ক: বিহারে (Bihar) প্রথম দফার ভোটগ্রহণ চলছে শান্তিপূর্ণভাবে। নির্বাচন কমিশনের তথ্য অনুযায়ী, বৃহস্পতিবার সকাল ১১টা পর্যন্ত ভোট পড়েছে প্রায় ২৭.৬৫ শতাংশ। রাজ্যের বিভিন্ন প্রান্ত থেকে পাওয়া খবর অনুযায়ী, কোথাও বড় ধরনের অশান্তির খবর নেই, যদিও বিচ্ছিন্ন কয়েকটি জায়গায় ছোটখাটো গোলমালের ঘটনা ঘটেছে।

এই দফায় মোট ১৮টি জেলার ১২১টি বিধানসভা আসনে ভোটগ্রহণ হচ্ছে। এইসব কেন্দ্রে প্রতিদ্বন্দ্বিতা করছেন মোট ১,৩১৪ জন প্রার্থী। তাদের ভাগ্য নির্ধারণ করবেন প্রায় ৩ কোটি ৭৫ লক্ষেরও বেশি ভোটার। সকাল থেকেই বিভিন্ন বুথে ভোটারদের ভিড় লক্ষ্য করা যাচ্ছে। বিশেষ করে গ্রামীণ এলাকায় মহিলাদের অংশগ্রহণ চোখে পড়ার মতো।

আরও পড়ুন: বন্ধুর কাছে ধার করা টাকা দিয়ে লটারি! পঞ্জাবের অমিতের ঘরে এলো ১১ কোটির সৌভাগ্য

রাজ্যের প্রশাসন জানিয়েছে, প্রতিটি বুথে নিরাপত্তা ব্যবস্থা জোরদার করা হয়েছে। কেন্দ্রীয় বাহিনীর পাশাপাশি স্থানীয় পুলিশও কড়া নজরদারি চালাচ্ছে। কোথাও কোনও গন্ডগোল বা ভোটারদের ভয় দেখানোর ঘটনা ঘটলে দ্রুত পদক্ষেপ নেওয়ার নির্দেশ দেওয়া হয়েছে।

বিহার বিধানসভায় মোট ২৪৩টি আসন। তিন দফায় সম্পূর্ণ হবে ভোটগ্রহণ প্রক্রিয়া। প্রথম দফার ভোট শেষে কমিশন আশা প্রকাশ করেছে, দিনভর ভোট শান্তিপূর্ণভাবেই সম্পন্ন হবে। ভোটের হার ধীরে ধীরে বাড়ছে, দুপুর গড়ালে আরও বেশি মানুষ বুথে পৌঁছবেন বলে মনে করা হচ্ছে।